Ehdotus: neuvoston asetus (EY) maataloustuotteiden jakeluohjelmasta Venäjän federaatiolle /* KOM/98/0725 lopull. - CNS 98/0343 */



Virallinen lehti nro C 408 , 29/12/1998 s. 0012

C 010 14/01/1999 P. 0006



Ehdotus NEUVOSTON ASETUS (EY) maataloustuotteiden jakeluohjelmasta Venäjän federaatiolle ____________________________ (Komission esittämä) PERUSTELUT Tausta Komission puheenjohtaja Jacques Santer vieraili Moskovassa 9 päivänä lokakuuta, ja Wienissä pidettiin 27 päivänä lokakuuta 1998 Euroopan unionin ja Venäjän välinen huippukokous. Sittemmin komission asiantuntijavaltuuskunta kävi Moskovassa 6 päivänä marraskuuta 1998 tarkoituksenaan keskustella Venäjän hallituksen kanssa maan vaikeasta elintarviketilanteesta. Venäjän hallituksen mukaan vuoden 1998 viljasato on noin 48-49 miljoonaa tonnia, kun se 1990-luvun alkupuolella oli 60-80 miljoonaa tonnia vuosittain. Vuoden 1997 satoon (88,5 miljoonaa tonnia) verrattuna vuoden 1998 sato on 46 % pienempi. Satovuodelta 1997 jäljellä olevia viljavarastoja lasketaan olevan jäljellä 12-15 miljoonaa tonnia; tämä määrä käsittää pääasiassa rehuviljaa. Venäjän hallituksen äskettäisistä arvioista ilmenee, että viljapula uhkaa noin puolta Venäjän 89:stä hallinnollisesta alueesta. Lisäksi hallitus pelkää kevätkylvöihin tarvittavan siemenviljan loppuvan kesken. Myös siemenviljan laatu on huolen aiheena. Tähänastisten tarkastusten perusteella varastoissa olevasta määrästä 25-30 % sisältää hiekkaa ja multaa. Komissiolle on näin ollen ilmoitettu, että Venäjä tarvitsisi 4-5 miljoonaa tonnia tuontiviljaa tyydyttääkseen ravinto- ja siemenviljan sekä rehun tarpeensa. Nautakarjan määrässä 1990-luvun alusta alkaen tapahtuneen huomattavan vähennyksen vuoksi Venäjä on nykyään suuressa määrin riippuvainen tuontilihasta. Lihan tuonti on kuitenkin talouskriisin takia äkillisesti keskeytynyt. Venäjän oma lihantuotanto on laskussa vuoden 1997 1,5 miljoonasta tonnista 1,3 miljoonaan tonniin tänä vuonna. Keskusteluista kävi ilmi, että huomattava elintarvikepula uhkaa tänä talvena tiettyjä Venäjän alueita. Ankarimmasta pulasta kärsivät alueet tarvitsevat kiireellisiä elintarviketoimituksia ulkomailta selviytyäkseen vaikeasta tilanteesta. Yhdysvaltain valtuuskunta, joka on ollut kolme viikkoa Moskovassa keskustelemassa Venäjän tämänhetkisestä elintarviketilanteesta, on päätynyt samaan johtopäätökseen. Venäjällä toteutetaan yhdysvaltalainen elintarvikeapuohjelma Yhdysvaltain ja Venäjän välillä tehdyn yhteisymmärryspöytäkirjaluonnoksen mukaisesti. Ohjelmaan sisältyy vehnää, maissia, riisiä, soijapapua, soijajauhoja, naudan- ja sianlihaa ja rasvatonta maitojauhetta. Ohjelman toimeenpanon perustana ovat Yhdysvaltain lain P.L. 480 I osaston (1) ja 416 (b) luvun (2) nojalla Venäjän kanssa tehdyt yksityiskohtaiset sopimukset. (1) Koskee kehitysmaihin suuntautuvaa hallitusten välistä maataloustuotteiden myyntiä pitkäaikaisin luottojärjestelyin. (2) Koskee ulkomaille lahjoitettavia ylijäämähyödykkeitä, joiden hankinnasta huolehtii Commodity Credit Corporation (CCC). Hyödykkeet käytetään avustusohjelmien toteuttamiseen kehitysmaissa ja ystävällismielisissä valtioissa. Venäjän elintarviketoimituksia koskeva pyyntö Marraskuun 12 päivänä 1998 Venäjän hallitus esitti Euroopan unionille virallisen elintarvikeapua koskevan pyynnön. Pyyntö käsittää miljoona tonnia vehnää, 500 000 tonnia ruista, 50 000 tonnia riisiä, 150 000 tonnia naudanlihaa, 100 000 tonnia sianlihaa, 50 000 tonnia rasvatonta maitojauhetta ja 30 000 tonnia makaronia. Pyynnössä täsmennetään, että kyseiset tuotteet myydään vallitsevaan markkinahintaan ankarimmasta pulasta kärsivillä alueilla. Venäjän hallitus on antanut Euroopan unionille takuun siitä, että elintarvikkeita jaettaessa noudatetaan täyttä avoimuutta ja suoritetaan välttämättömät toimenpiteet ja tarkastukset sen varmistamiseksi, että elintarvikkeet kohdistetaan puutteenalaiselle väestölle Venäjän federaation ankarimmasta pulasta kärsivillä alueilla. Venäjän hallitus on ilmoittanut komissiolle, että myynnistä saatu tuotto siirrettäisiin federaation talousarvioon erityiseen rahastoon, jota hallitus aikoo käyttää sosiaalisiin tarkoituksiin ja Venäjän maatalouden kehittämiseen. Komission tilannearvio Ottaen huomioon erittäin heikon satovuoden ja kotieläintuotannon tilan Venäjällä - monien tuotteiden osalta tilanne on pahin sitten 1940-luvun lopun - komissio katsoo, että osa Venäjän väestöstä tarvitsee ehdottomasti ja kiireimmiten apua elintarviketoimitusten muodossa. Sen vuoksi on vakavasti pyrittävä varmistamaan ensimmäisen elintarvikelähetyksen nopea toimittaminen Venäjän federaatiolle. Komission ehdotus Venäjän esittämän elintarvikepyynnön perusteella komissio aikoo antaa neuvostolle ehdotuksensa kiireellisenä. Ehdotus perustuu EY:n perustamissopimuksen 43 artiklalle. Ehdotetulla asetuksella luodaan perusedellytykset elintarvikeapuohjelmalle, johon sisältyy yhteisön interventiovarastoista saatavien tai yhteisön markkinoilta ostettavien seuraavien tuotteiden maksuton toimittaminen: - 1 miljoona tonnia vehnää, - 500 000 tonnia ruista, - 50 000 tonnia riisiä, - 150 000 tonnia naudanlihaa, - 100 000 tonnia sianlihaa, - 50 000 tonnia rasvatonta maitojauhetta. Toimi rahoitettaisiin EMOTR:n tukiosastosta. Komissio aikoo käyttää EU:n interventiovarastoissa olevia tuotteita lukuun ottamatta sianlihaa, jota ostetaan vapailta markkinoilta tarjousmenettelyn jälkeen. Ne yksityiset toimijat, jotka hoitavat tuotteiden kuljetuksen unionista Venäjän satamiin tai Venäjän rajalle, valitaan tarjousmenettelyn perusteella. Seuraavassa vaiheessa komissio antaa tarvittavat täytäntöönpanoasetukset asianomaisen hallintokomitean menettelyjen mukaisesti. Tämän elintarvikeavun bruttokustannuksiksi arvioidaan noin 470 miljoonaa ecua. Kun otetaan huomioon noin 70 miljoonan ecun säästö varastointikuluissa ja muissa kustannuksissa, ohjelman nettorahoitustarpeeksi jää noin 400 miljoonaa ecua. Marraskuun 24 päivänä 1998 pidetyssä kokouksessa budjettivallan käyttäjät (neuvosto ja parlamentti) sopivat, että elintarviketoimitusten nettokustannukset rahoitetaan vuoden 1998 talousarviosta siirtämällä käytettävissä oleva 400 miljoonan ecun määräraha uuteen budjettikohtaan vuoden 1998 ensimmäisessä korjaavassa ja täydentävässä lisätalousarviossa. Varainhoitovuoden 1998 lopussa käyttämättä olevat määrärahat siirrettäisiin varainhoitovuodelle 1999. Komissiolla ei ole mahdollisuuksia valvoa ohjelman toimeenpanoa Venäjän federaation rajojen sisäpuolella. Komissio tekee kuitenkin kaiken voitavansa toimen moitteettoman toteuttamisen varmistamiseksi ja sen takaamiseksi, että Venäjän federaatio toteuttaa kaikki tarpeelliset toimet taatakseen ohjelman moitteettoman toimeenpanon. Komissio turvautuu ulkopuoliseen tekniseen apuun seurannan, tilintarkastusten, valvonnan ja arvioinnin osalta myös Venäjän federaation alueella. Komissio korostaa, että kaikista jo toteutetuista tai toteutettavista varotoimista huolimatta toimeen sisältyy väistämättömiä riskitekijöitä. Venäjän hallituksen on laadittava yksityiskohtainen suunnitelma ohjelman toimeenpanosta (etenkin hyödykkeiden suuntaamisesta puutteenalaisille alueille sekä jakelukanavista ja valvontatoimista). Venäjän federaatio antaa täyden takuun siitä, että tuotteet suunnataan puutteesta kärsivälle väestölle tietyillä erikseen mainittavilla alueilla Venäjän laatiman, ohjelman toimeenpanoa koskevan suunnitelman mukaisesti. Tämä yhteisymmärryspöytäkirjaan liitettävä suunnitelma saatetaan lopulliseen muotoonsa yhteistyössä komission kanssa. Tuotteet toimitetaan Venäjälle useissa jaksoissa. Venäjän hallitus laatii ohjelman toteuttamisesta säännölliset kertomukset komissiolle, joka tutkii ne ja lähettää ne edelleen jäsenvaltioille ja tilintarkastustuomioistuimelle. Komissio muistuttaa, että neuvostolla on mahdollisuus pyytää tilintarkastustuomioistuimelta lausuntoa tästä asetusehdotuksesta. Komissio pyytääkin tilintarkastustuomioistuinta suorittamaan paikalla tarkastuksia sekä yhteisymmärryspöytäkirjassa määrättyjen erityisjärjestelyjen osalta takautuvasti että toimen toteuttamisen aikana, kuten yhteisymmärryspöytäkirjassa on määrätty. Tilintarkastustuomioistuimen päätelmien nojalla toimitukset voidaan milloin tahansa keskeyttää. Keskeytys voi tapahtua myös, jos vastikerahaston rahoittamisessa tai käytössä todetaan rikkeitä. Mikäli komissiolle saapuvat tiedot antavat aiheen epäillä, että yhteisymmärryspöytäkirjan liitteenä olevaan Venäjän viranomaisten laatimaan suunnitelmaan sisältyviä, Venäjän hallitukselle kuuluvia velvoitteita ei täysin noudateta, komissio voi keskeyttää toimen. Yhteisymmärryspöytäkirja Ohjelman toteutuksesta laadittu yhteisymmärryspöytäkirja on parafoitu Euroopan komission ja Venäjän federaation hallituksen välillä. Ohjelman operatiivista puolta, osapuolten vastuuta ym. seikkoja koskevien sääntöjen lisäksi pöytäkirjaan sisältyy tiettyjä määräyksiä ja ehtoja, joiden noudattamista edellytetään päämäärien saavuttamiseksi ja ohjelman moitteettoman toimeenpanon varmistamiseksi: - Venäjän hallitus on antanut Euroopan yhteisölle luettelon puutteenalaisista alueista ja laatimansa suunnitelman tuotteiden aluekohtaisesta jakelusta. Aluekohtaisesta jakelusta annetaan myöhemmin Venäjän federaation hallituksen virallisesti julkaistava päätös. Lisäksi osapuolten välillä sovitaan yhteisymmärryspöytäkirjan täydentämisestä teknisellä liitteellä, johon sisältyy tiedot ohjelman toteuttamisesta, erityisesti kuljetusjärjestelyistä. Nämä asiakirjat ovat osa yhteisymmärryspöytäkirjaa. - Venäjän hallitus takaa ohjelman toteutuksen kaikkien vaiheiden avoimuuden ja täyden valvonnan hyödykkeiden haltuunotosta niiden lopullisiin päämääriin ja myyntiin toimittamiseen asti ja laatii ohjelman toteuttamisesta säännölliset kertomukset komissiolle. - Euroopan yhteisö toimittaa tuotteet vapaasti cif-ehdoin Venäjän satamiin tai vapaasti Venäjän rajalle. Venäjän hallitus hoitaa tuotteiden purkamisesta johtuvat kulut. - Tuotteista ei peritä tulleja eikä niitä Venäjälle tuotaessa vaadita muita maksuja, kustannuksia tai vientiasiakirjoja. Eläinlääketieteellisiä, terveydellisiä ja muita rajalla suoritettavia tarkastusmenettelyjä yksinkertaistetaan. - Venäjän hallitus nimeää elimet ja/tai toimijat, jotka ovat Venäjän hallituksen puolesta vastuussa tuotteiden vastaanottamisesta, kuljetuksesta, käsittelystä ja toimittamisesta lopullisiin päämääriin. - Ohjelmaan kuuluvat tuotteet myydään vallitsevaan paikalliseen markkinahintaan elintarvikkeiden puutteesta kärsivillä alueilla. - Myynnistä saatu tuotto siirretään sosiaalisiin tarkoituksiin varatulle erityiselle tilille, jonka avaamisesta ja hallinnoinnista huolehtii Venäjän federaation valtiovarainministeriö. - Venäjän hallitus takaa, että elintarvikeapuohjelmaan sisältyviä tuotteita ei jälleen viedä maasta, ja että Venäjä myös rajoittaa samojen tuotteiden vientiä. - Elintarvikeapu toimitetaan Venäjälle useissa peräkkäisissä vaiheissa. - Komissio varaa itselleen oikeuden keskeyttää ohjelman toteutus, mikäli komissiolle saapuvat tiedot antavat aiheen epäillä, että yhteisymmärryspöytäkirjassa esitettyjä Venäjän federaation hallitukselle kuuluvia velvoitteita ei täysin noudateta. - Toimeen liittyvässä seurannassa, tilintarkastuksessa, valvonnassa ja arvioinnissa käytettävän ulkopuolisen teknisen avun osalta Venäjän viranomaiset ovat valmiita tarvittavaan yhteistyöhön Venäjän federaation rajojen sisäpuolella toteutettavia toimenpiteitä silmällä pitäen. Yhteisymmärryspöytäkirjaan on lisättävä tätä koskeva täsmennys. Maailman kauppajärjestöön liittyvät näkökohdat Kansainväliseen elintarvikeapuun liittyvien toimien ei periaatteessa katsota kuuluvan tuettuun vientiin eikä myöskään loukkaavan WTO:n vientitukia koskevia sitoumuksia. Näin ollen niitä ei pidetä yhteisön vientitukia koskevien sitoumusten vastaisina. Komissio esittää Venäjää koskevan ohjelmansa kahdenvälisenä elintarvikeaputoimena, joka kuuluu WTO:n maataloutta koskevan sopimuksen 10(4) artiklan piiriin. Tämä edellyttää, että ohjelmasta ilmoitetaan FAO:n elintarvikeapukomitealle ja noudatetaan sen normaaleja menettelyjä. Ehdotus: NEUVOSTON ASETUS (EY) maataloustuotteiden jakeluohjelmasta Venäjän federaatiolle EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 43 artiklan, ottaa huomioon komission ehdotuksen, ottaa huomioon Euroopan parlamentin lausunnon, sekä katsoo, että yhteisöllä on interventiotoimenpiteiden tuloksena käytettävissään maataloustuotteiden varastoja, tiettyjen maataloustuotteiden saatavuudessa Venäjän markkinoilla on jo huomattavia puutteita, jotka lähikuukausina uhkaavat vaikeutua edelleen, tilanteen helpottamiseksi kansainvälinen yhteisö on jo ryhtynyt toimiin ja Euroopan unionin on myös kannettava vastuunsa, näin ollen olisi säädettävä maataloustuotteiden luovuttamisesta Venäjän käyttöön elintarvikkeiden saantiedellytysten parantamiseksi paikallisten olojen moninaisuuden huomioon ottaen ilman, että markkinasääntöjen mukaiseen hankintaan tähtäävää kehitystä silti vaarannetaan nämä tuotteet olisi ensi sijassa ja poikkeuksellisesti käytettävä sellaisenaan tai jalostettuna suunnitellun toimen toteuttamiseksi; on lisäksi aihetta säätää mahdollisuudesta hankkia maataloustuotteita yhteisön markkinoilta interventiovarastojen riittämättömyyden varalta, näillä toimilla helpotetaan Venäjän kansan vaikeaa asemaa ja niillä on lisäksi maatalousmarkkinoiden säätelyn kannalta suotuisa vaikutus, on aihetta määrätä näiden toimien tavoitteiden saavuttamisedellytykset ja säätää toimitusten jaksottamisesta; toimien johtamisen edellytyksistä ja etenkin tuotteiden päämäärästä on laadittava muistio yhteisön ja Venäjän välillä; näiden edellytysten osalta on etenkin aihetta säätää, Venäjän viranomaisten ollessa tästä vastuullisia, tuotteiden myynnistä paikallisilla markkinoilla sellaisiin hintoihin, jotka eivät aiheuta häiriötä kyseisillä markkinoilla, ja myynnin nettotuoton käytöstä sosiaalisiin tarkoituksiin, on aihetta valtuuttaa komissio neuvottelemaan ja tekemään kyseinen sopimus; tavoitteiden moitteettoman saavuttamisen takaamiseksi on myös aihetta valtuuttaa komissio toteuttamaan kaikki tarvittavat toimenpiteet mukaan lukien toimien lykkääminen tai keskeyttäminen mahdolliset vaikeudet huomioon ottaen, jos toimien toteuttamiseksi määrättyjä edellytyksiä ei enää noudateta, komissio turvautuu ulkopuoliseen tekniseen apuun seurannan, tilintarkastuksen, valvonnan ja toimen moitteettoman sujumisen arvioinnin osalta myös Venäjän federaation alueella; tilanteen kiireellisyydestä johtuen komissio voi käyttää rajoitettua tarjouskilpailumenettelyä tai suoraa sopimusta etenkin seurannan ja valvonnan osalta, toimeen sisältyy kaikista jo toteutetuista tai toteutettavista varotoimista huolimatta väistämättömiä riskitekijöitä, komissio päättää toimien toteuttamista koskevista yksityiskohtaisista säännöistä yhteisessä maatalouspolitiikassa sovellettavien menettelyjen mukaisesti, ja tarpeiden pakottavuuden huomioon ottaen tuotteiden olisi oltava perillä mahdollisimman nopeasti; toimenpiteet olisi käynnistettävä heti ja Euroopan maatalouden ohjaus- ja tukirahaston (EMOTR) tukiosaston olisi vastattava niihin liittyvistä kustannuksista, ON ANTANUT TÄMÄN ASETUKSEN: 1 artikla 1. Toteutetaan tässä asetuksessa vahvistetuin edellytyksin toimenpiteet interventiotoimenpiteiden tuloksena käytettävissä olevien, 3 artiklassa mainittujen maataloustuotteiden toimittamiseksi veloituksetta Venäjän käyttöön, ja mikäli interventiovarastojen tuotteita ei ole käytettävissä, tuotteet hankitaan yhteisön markkinoilta. 2. Toimitettavat tuotteet on tarkoitettu pahimmasta puutteesta kärsiville alueille, jotka yksilöidään yhteisön ja Venäjän kesken yhteisellä sopimuksella. 3. Tuotteiden toimittaminen tapahtuu peräkkäisissä vaiheissa, joiden jaksottamisesta sovitaan Venäjän viranomaisia kuullen. 4. Toimenpiteiden toteuttamisen edellytyksistä laaditaan yhteisön ja Venäjän välillä muistio, josta komissio käy neuvotteluja ja jonka se hyväksyy. Näihin edellytyksiin kuuluu etenkin, Venäjän viranomaisten ollessa tästä vastuullisia, tuotteiden myyminen paikallisilla markkinoilla sellaisiin hintoihin, jotka eivät aiheuta häiriötä kyseisten alueiden markkinoilla, ja se periaate, että myynnistä saatu tuotto käytetään yksinomaan sosiaalisten toimenpiteiden toteuttamiseen. Poikkeustapauksissa toimitettuja tuotteita voidaan jakaa ilmaiseksi kaikkein suurimmasta puutteesta kärsivälle väestölle kyseisillä alueilla. Yhteisymmärryspöytäkirja kattaa myös Venäjän viranomaisten antaman avun ja yhteistyön seurantaan, tilintarkastukseen, valvontaan ja arviointiin kuuluvissa, etenkin tilintarkastustuomioistuimen ja komission tähän tarkoitukseen valtuuttamien ulkopuolisten elinten Venäjän federaation rajojen sisäpuolella suorittamissa toimissa. 2 artikla 1. Tuotteet toimitetaan sellaisenaan tai yhteisössä jalostettuina. 2. Toimien kohteena voivat olla myös saatavilla olevat tai sellaiset elintarvikkeet, joita on mahdollista saada markkinoilta toimittamalla maksuksi samaan tuoteryhmään kuuluvia tuotteita interventiovarastoista. 3. Toimituskustannukset, mukaan lukien kuljetuskustannukset satamiin tai rajalle, ei kuitenkaan purkamisesta johtuvia kuluja, ja tarvittaessa jalostuskustannukset vahvistetaan tarjouskilpailumenettelyllä tai asian kiireellisyyteen tai kuljetusvaikeuksiin liittyvistä syistä rajoitetulla tarjouskilpailumenettelyllä. 4. Tämän asetuksen mukaisesti toimitettaville tuotteille ei myönnetä maataloustuotteiden vientiin sovellettavia tukia. 3 artikla Tuotteita toimitetaan veloituksetta korkeintaan seuraavat määrät: 1 000 000 tonnia leipävehnää 500 000 tonnia leipäruista 50 000 tonnia kokonaan hiottua riisiä 100 000 tonnia sianlihaa ruhoina 150 000 tonnia naudanlihaa ruhoina 50 000 tonnia rasvatonta maitojauhetta. 4 artikla 1. Komission tehtävänä on vastata toimien toteuttamisesta tässä asetuksessa säädetyin edellytyksin. Jos käy ilmi, että toimien moitteeton sujuminen ei ole taattua ja etenkin, jos 1 artiklan 4 kohdassa mainittuja, muistioon sisältyviä määräyksiä ei noudateta, komissio lykkää yhden tai useamman jakson toimeenpanoa tai keskeyttää toimet kokonaan. Komissio toteuttaa kaikki tarvittavat toimenpiteet toimitusten varmistamiseksi säädetyllä tavalla. Komissio turvautuu varainhoitoasetuksen mukaisesti avointa tai rajoitettua tarjouskilpailumenettelyä tai suoraa sopimusta soveltaen ulkopuoliseen tekniseen apuun seurannan, tilintarkastuksen, valvonnan ja toimen moitteettoman sujumisen arvioinnin osalta myös Venäjän federaation rajojen sisäpuolella. 2. Tämän asetuksen soveltamista koskevat yksityiskohtaiset säännöt annetaan asetuksen (ETY) N:o 1766/92 23 artiklassa tai tapauksen mukaan muiden yhteisestä markkinajärjestelystä annettujen asetusten vastaavissa artikloissa säädettyä menettelyä noudattaen. 5 artikla Interventiovarastoista luovutettavien maataloustuotteiden kirjanpitoarvo vahvistetaan neuvoston asetuksen (ETY) N:o 729/70 (3) 13 artiklassa säädettyä menettelyä noudattaen. (3) EYVL L 94, 28.4.1970, s. 13. Asetusta on viimeksi muutettu asetuksella (EY) N:o 1287/95 (EYVL L 125, 8.6.1995, s. 1). 6 artikla Tässä asetuksessa säädettyjä toimia pidetään interventioina asetuksen (ETY) N:o 729/70 3 artiklan merkityksessä, mukaan lukien tämän asetuksen 4 artiklan 1 kohdan viimeisen alakohdan soveltamisesta johtuvat kulut. 7 artikla Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja >TAULUKON PAIKKA> LIITE Arviointi Tuotteiden arvo (sianlihaa lukuun ottamatta) vastaa niiden kirjanpitoarvoa julkisessa varastossa, arvon aleneminen huomioon ottaen. Sianlihan osalta kyseessä on arvioitu markkinahinta, johon on lisätty 100 euroa tonnilta (teurastamon marginaali). Arvioitaessa varastointikuluissa ja rahoituskuluissa saavutettavaa nettosäästöä, joka johtuu varastoissa olevien määrien alhaisemmasta keskiarvosta varainhoitovuoden aikana, otetaan huomioon kalenterivuoden 1999 ensimmäisinä kuukausina tapahtuva vähittäinen tuotteiden poistaminen varastoista. Sianlihan vientituen osalta saavutettava säästö perustuu alustavaan talousarvioesitykseen tehdyssä ensimmäisessä oikaisukirjeessä esitettyyn tuen määrään. Laskelmat (Milj. euroa) A. Tuotteen arvo Vehnä: 1,0 milj. t x 105,8 euroa/t = 105,8 Ruis: 0,5 milj. t x 59,8 euroa/t = 29,9 Riisi: 0,083 milj. t (4) x 210,6 euroa/t = 17,5 (4) 50 000 tonnia kokonaan hiottua riisiä vastaavana määränä paddy- eli raakariisiä. Maitojauhe: 0,05 milj. t x 790 euroa/t = 39,5 Naudanliha: 0,15 milj. t x 500 euroa/t = 75,0 Sianliha: 0,10 milj. t x 1100 euroa/t = 110,0 377,7 B. Toimituskulut (5) (5) Toimituskustannukset vahvistetaan tarjouskilpailumenettelyllä. Kustannusarvioon sisältyy 8 miljoonan euron maksimimääräraha toimen seurantaan, tilintarkastukseen ja valvontaan tarvittavan teknisen avun rahoittamiseksi. Vilja: 1,5 milj. t x 25 euroa/t = 37,5 Riisi: 0,05 milj. t x 50 euroa/t = 2,5 Maitojauhe: 0,05 milj. t x 50 euroa/t = 2,5 Naudanliha: 0,15 milj. t x 200 euroa/t = 30,0 Sianliha: 0,10 milj. t x 200 euroa/t = 20,0 92,5 C. Välisumma (A + B) 470,2 D. Säästö (tekniset ja rahoitukselliset varastointikulut, sianlihan vientituki) Vilja: - 9,7 Riisi: - 1,4 Maitojauhe: - 1,6 Naudanliha: - 18,8 Sianliha: - 40,0 - 71,5 E. Kokonaissumma netto (C + D) 398,7